WINMED เล็ง Q4 โตต่อเนื่อง เตรียมออกสินค้า-บริการตรวจโควิด-19 ครบวงจร
WINMED เล็งไตรมาส 4/64 เติบโตต่อเนื่อง เตียมออกสินค้า-บริการตรวจโควิด-19 ครบวงจร และสินค้านวัตกรรมทางการแพทย์เพิ่ม ประกอบกับธุรกิจเข้าสู่ช่วงไฮซีซั่น รับนโยบายเปิดประเทศ เพิ่มความแข็งแกร่งหลังจากไตรมาส 3/2564 กำไรโต 63%
 
WINMED เล็งไตรมาส 4/64 เติบโตต่อเนื่อง เตียมออกสินค้า-บริการตรวจโควิด-19 ครบวงจร และสินค้านวัตกรรมทางการแพทย์เพิ่ม ป
15 พ.ย. 2564

นายนันทิยะ ดารกานนท์ ประธานเจ้าหน้าที่บริหาร บริษัท วินเนอร์ยี่ เมดิคอล จำกัด (มหาชน) หรือ WINMED ผู้นำเข้า และจำหน่ายเครื่องอุปกรณ์ สำหรับการเก็บ การตรวจวิเคราะห์ วินิจฉัย และการบำบัดรักษาทางการแพทย์ เปิดเผยว่า ผลประกอบการไตรมาส 3/2564 บริษัทมีรายได้รวม 145.20 ล้านบาท เพิ่มขึ้นจากช่วงเดียวกันปีก่อนที่มีรายได้รวม 144.49 ล้านบาท จำนวน 0.7 ล้านบาท หรือเพิ่มขึ้น 0.49% และมีกำไรสุทธิ 27.02 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 16.59 ล้านบาท จำนวน 10.43 ล้านบาท หรือเพิ่มขึ้น  62.88%
สำหรับผลประกอบการงวด 9 เดือนปี 2564  บริษัทมีรายได้รวม 380.52 ล้านบาท ลดลงจากช่วงเดียวกันปีก่อนที่มีรายได้รวม 390.19 ล้านบาท จำนวน 9.67 ล้านบาท หรือลดลง  2.48 % และมีกำไรสุทธิ 41.49 ล้านบาท เพิ่มจากช่วงเดียวกันปีก่อนที่มีกำไรสุทธิ 32.94 ล้านบาท จำนวน 8.56  ล้านบาท หรือเพิ่มขึ้น 25.98 %
ทั้งนี้ ผลประกอบการไตรมาส 3/2564 ปรับตัวดีขึ้นจากไตรมาส 2/2564 โดยมีรายได้เพิ่มขึ้นจำนวน 28.84 ล้านบาท หรือเพิ่มขึ้น 24.79% สอดคล้องกับธุรกิจเข้าสู่ช่วงไฮซีซั่นในช่วงครึ่งปีหลัง ประกอบกับรายได้กลุ่มผลิตภัณฑ์ดูแลสุขภาพสตรี เพิ่มขึ้น จากไตรมาสเดียวกันของปีก่อน เนื่องจากรายได้จากการขายผลิตภัณฑ์ชุดตรวจคัดกรองมะเร็งปากมดลูกให้แก่โครงการ สปสช. (สำนักงานหลักประกันสุขภาพแห่งชาติ)เพิ่มสูงขึ้น
อีกทั้ง บริษัทปรับกลยุทธ์ขับเคลื่อนธุรกิจ มุ่งเน้นการให้บริการเพื่อขยายฐานลูกค้าที่หลากหลายและสอดคล้องกับสถานการณ์ในปัจจุบัน ออกผลิตภัณฑ์และบริการใหม่กลุ่มคัดกรองโควิด-19 ชุดตรวจคัดกรองแบบเร่งด่วน (ATK) สำหรับบุคลากรทางการแพทย์ และสำหรับตรวจคัดกรองด้วยตนเอง มีกระแสตอบรับที่ดี ได้รับคำสั่งซื้อต่อเนื่อง และยังให้บริการตรวจคัดกรองโควิด 19 เชิงรุกนอกสถานที่ ร่วมกับพร้อมให้บริการห้องปฏิบัติการมาตรฐานการตรวจหาสารพันธุกรรมของไวรัส ระบบ Real Time  (RT-PCR) รองรับความต้องการที่เพิ่มขึ้น เพื่อเสริมรายได้ให้บริษัท
นอกจากนั้น บริษัทยังได้ผลตอบแทนเงินปันผลพิเศษระหว่างกาลจาก บริษัท โปรเฟสชั่นแนล ลาโบราทอรี่ แมแนจเม้นท์ คอร์ป จำกัด (Pro-Lab) ที่บริษัทมีการเข้าลงทุนอยู่ในสัดส่วน 12.55% โดยบริษัท Pro-Lab เป็นบริษัทผู้นำด้านการประกอบธุรกิจให้บริการตรวจและวินิจฉัยโรคทางห้องปฏิบัติการในประเทศไทย ซึ่ง Pro-Lab รับรู้รายได้ที่เกิดจากการให้บริการตรวจหาเชื้อไวรัสโควิด-19 ในปี 2563 และจ่ายออกมาเป็นเงินปันผลแก่บริษัทในไตรมาส 3/2564
ทั้งนี้ บริษัทได้รับผลกระทบจากการแพร่ระบาดเชื้อไวรัสโควิด-19 ส่งผลต่อความมั่นใจผู้ใช้บริการทางการแพทย์ โรงพยาบาลทั่วประเทศมีการเลื่อนการผ่าตัดที่ไม่เร่งด่วนออกไป รายได้กลุ่มผลิตภัณฑ์ธนาคารโลหิต และกลุ่มผลิตภัณฑ์ความปลอดภัยทางโลหิตลดลง
“ ทิศทางธุรกิจในไตรมาส 4/2564 คาดว่าจะเติบโตต่อเนื่อง จากความคืบหน้าของการกระจายฉีดวัคซีนทั่วประเทศ สร้างความเชื่อมั่นใช้บริการทางการแพทย์เพิ่มขึ้น ประกอบกับธุรกิจเข้าสู่ช่วงไฮซีซั่น ผู้ใช้บริการให้ความสำคัญกับการตรวจสุขภาพมากขึ้น โครงการ สปสช.เร่งตรวจคัดกรองมะเร็งปากมดลูก หนุนธุรกิจกลุ่มผลิตภัณฑ์ดูแลสุขภาพสตรี และ ธุรกิจกลุ่มผลิตภัณฑ์ธนาคารโลหิต กลุ่มผลิตภัณฑ์ความปลอดภัยทางโลหิต คาดว่าจะกลับมาฟื้นตัว อีกทั้ง บริษัทเตรียมออกสินค้าและบริการใหม่กลุ่มคัดกรองและป้องกันโควิด-19 ที่มีคุณภาพสูงแบบครบวงจร และสินค้านวัตกรรมทางการแพทย์เพิ่ม ให้สอดรับกับนโยบายเปิดประเทศ รองรับความต้องการที่เพิ่มขึ้น ผลักดันรายได้ให้เติบโตตามเป้าหมายที่วางไว้” นายนันทิยะ กล่าว
 
 